**VEDTEKTER**

**for samvirkeforetaket Blåbærgrenda barnehage SA, organisasjonsnummer 928 982 451. Vedtatt på årsmøtet 23.05.24, sist endret 23.05.24**

**§ 1. SAMMENSLUTNINGSFORM, FORETAKSNAVN OG FORRETNINGSKONTOR**

Sammenslutningen er et samvirkeforetak med foretaksnavnet Blåbærgrenda barnehage SA. Foretaket har virksomhetsadresse i Rælingen kommune. Medlemmene hefter ikke overfor kreditorene for foretakets forpliktelser.

**§ 2. FORMÅL**

Foretakets formål er å eie og drive barnehage til det beste for medlemmene og deres barn. Foretaket skal fremme medlemmenes økonomiske interesser gjennom deres deltakelse i virksomheten som kjøpere av barnehagetjenester fra foretaket. Formålet er ikke kapitalavkastning til medlemmene. Eventuelt årsoverskudd skal godskrives egenkapitalen i foretaket.

**§ 3. MEDLEMSKAP**

Foretaket er åpent for foreldre/foresatte som får tilbud om barnehageplass i barnehagen. Når foreldre/foresatte har akseptert tilbud om barnehageplass, blir de automatisk medlem av foretaket. Begge foreldre er likeverdige medlemmer, men representerer kun 1 medlemsandel til sammen.

Det kreves ikke medlemskontingent eller andelsinnskudd for å være medlem i foretaket. Medlemmene hefter heller ikke overfor kreditorene for foretakets forpliktelser.

Foretaket kan bruke elektronisk kommunikasjon når det skal gi meldinger, varsel, informasjon, dokumenter og lignende etter samvirkeloven til medlemmene med mindre medlemmet utrykkelig har bedt om annet, og ikke noe annet følger av lov om samvirkeforetak.

Når et medlem skal gi meldinger eller lignende etter lov om samvirkeforetak, kan medlemmet gjøre dette ved hjelp av elektronisk kommunikasjon til foretakets e-post adresse eller på den måten daglig leder eller styret har fastsatt til dette formålet.

**§ 4. UTMELDING**

Medlemsskapet opphører automatisk når plassen i barnehagen sies opp/avsluttes med mindre annet er avtalt med styret. Oppsigelsesfrist for barnehageplassen er 2 måneder regnet fra den 1. påfølgende måned.

**§ 5. STYRET**

Foretaket skal ha et styre som skal bestå av en styreleder og 4 andre medlemmer i tillegg til 2 varamedlemmer. Funksjonstiden for styreleder er ett år, og de andre medlemmene er to år. Varamedlemmer velges også for 2 år. Styreleder, styremedlemmer og varamedlemmer kan gjenvelges. Styret skal velges av årmøtet. Årmøtet velger styreleder ved særskilt valg. Styret velger nestleder blant sine medlemmer. 2 representanter fra styret representerer virksomhetens eiere i samarbeidsutvalget (SU). Styret kan utpeke daglig leder av barnehagen til å representere eier i SU.

Styrets leder og ett styremedlem felles har signaturen til samvirkeforetaket.

Daglig leder har møte-, tale- og forslagsrett i styret. Daglig leder har ikke stemmerett med mindre vedkommende er valgt medlem. Styret holder møter når de anses som nødvendige av styrets leder, eller av et styremedlem. Det skal være minimum 3 møter i styret hvert barnehageår. Daglig leder er styrets sekretær og er møteleder for styremøtene, samt ansvarlig for møtereferater. Daglig leder i barnehagen foretar innkallingen til styrets møter. Ved behov kan dette delegeres til styreleder. Ved stemmelikhet på styremøte avgjør styreleders stemme.

Styret er økonomisk ansvarlig for foretaket, og skal være et kontrollorgan for foretaket/barnehagen. Videre fungerer styret som barnehagens øverste organ mellom årsmøtene.

**§ 6. STYRETS OPPGAVER**

Styret skal lede virksomheten i samsvar med lov, vedtekter og årsmøtets vedtak. Styret kan ta alle avgjørelser som ikke i loven eller vedtektene er lagt til andre organer.

Styreleder skal sørge for at styret holder møte så ofte som det trengs. Et styremedlem eller daglig leder kan kreve at styret sammenkalles for å ta opp bestemte saker.

Styret skal føre protokoll over styresakene i samsvar med samvirkeloven. Protokollen skal underskrives av de styremedlemmene som har vært med på styrebehandlingen.

Styret skal sørge for en forsvarlig organisering av virksomheten.

Styret skal fastsette planer og budsjett for virksomheten, og orientere om budsjettet på årsmøtet.

Styret skal holde seg orientert om foretakets økonomiske situasjon, og skal se til at det blir ført fullgod kontroll med virksomheten, regnskapet og formuesforvaltningen.

Styret velger regnskapsfører. Styret har ansvar for at regnskapet sammen med styrets beretning legges fram for årsmøtet.

Styret skal sette i verk de undersøkelsene som styret mener er nødvendig for å kunne utføre sine oppgaver. Styret skal sette i verk slike undersøkelser dersom en eller flere av styremedlemmene krever det.

Styret skal føre tilsyn med daglig leders arbeid og virksomheten i foretaket for øvrig. Styret bør fastsette instruks for daglig leder og for styrets arbeid. Styret har arbeidsgiveransvaret i barnehagen.

Styret skal bli forelagt, og behandle saker som er av viktighet for barnehagens innhold, virksomhet og forholdet til foreldrene.

**§ 7. STYRETS VEDTAK**

Styret kan treffe vedtak når mer enn halvparten av alle styremedlemmene er til stede eller er med på saksbehandlingen. Styret kan likevel ikke treffe vedtak uten at alle styremedlemmene så langt det er mulig har fått anledning til å delta i behandlingen av styresaken. Har noen av styrerepresentantene forfall, skal et varamedlem innkalles.

Et styrevedtak krever at flertallet av de styremedlemmer som er med på behandlingen av en sak, har stemt for. Står stemmene likt, har styreleder dobbeltstemme. De som stemmer for et vedtak som innebærer en endring, må likevel utgjøre minst en tredjedel av alle styremedlemmene.

Ved valg og ansettelser er den som får flest stemmer valgt eller ansatt. Styret kan på forhånd fastsette at det skal stemmes på nytt dersom ingen får flertall av de stemmene som er gitt. Står stemmetallet likt ved valg av nestleder eller møteleder, blir valget avgjort ved loddtrekning. I andre tilfeller der stemmene står likt, gjelder det som møtelederen har stemt for.

**§ 8. DAGLIG LEDER**

Foretakets daglige leder ansettes av styret.

Daglig leder skal stå for den daglige administrative og pedagogiske ledelsen av virksomheten i foretaket, og skal følge de retningslinjer og pålegg som styret har gitt. Den daglige ledelse omfatter ikke saker som etter forholdene i foretaket er av uvanlig art eller av stor betydning.

Daglig leder kan ellers avgjøre en sak etter fullmakt fra styret i hvert enkelt tilfelle eller når det er til vesentlig ulempe for foretaket å vente på styrevedtak. Styret skal ha melding om avgjørelsen så snart som mulig.

Daglig leder skal sørge for at foretakets regnskap er i samsvar med lov og forskrifter, og at formuesforvaltningen er ordnet på en betryggende måte.

Daglig leder har ansvar for at barnehagen har et internkontrollsystem som er i henhold til gjeldende lover og forskrifter.

Daglig leder skal minst hver fjerde måned, i møte eller skriftlig, gi styret melding om virksomheten i foretaket, tilstand for foretaket og resultatutviklingen. Styret og det enkelte styremedlem kan til en hver tid kreve at daglig leder gir styret en nærmere redegjørelse for bestemte saker.

**§ 9. ÅRMØTET**

Årsmøtet er foretakets øverste organ. Ordinært årsmøte skal avholdes innen utgangen av mai måned hvert år. Styret skal kalle inn til ekstraordinært årsmøte når styret finner det nødvendig, eller når revisor eller minst ti prosent av medlemmene krever det, og samtidig oppgir hvilke saker de ønsker behandlet. Årsmøtet ledes av styrelederen med mindre årsmøtet velger en annen møteleder.

**§ 10. INNKALLING TIL ÅRSMØTE**

Styret innkaller til årsmøte med minst 4 ukers varsel. Innkallingen skal klart oppgi de sakene som skal behandles, samt tid og sted for møtet. Forslag om vedtektsendringer skal tas inn i innkallingen.

Saker et medlem ønsker tatt opp på årsmøtet skal meldes skriftlig til styret i så god tid at de kan tas med i innkallingen. Er innkallingen allerede sendt, skal det sendes ny innkalling dersom den kan komme frem minst en uke før årsmøtet skal holdes.

**§ 11. SAKER SOM SKAL BEHANDLES PÅ ÅRSMØTET**

Valg av referent og to personer til å underskrive protokollen. Utarbeidelse av liste over møtende medlemmer på møtet, antall stemmeberettigede og hvor mange stemmer disse har. Gjennomgang av styrets årsmelding, godkjennelse av årsregnskap, valg av styremedlemmer, styreleder skal velges særskilt. Eventuelle forslag til vedtektsendringer, eventuelle forslag til oppløsning, og andre saker som er korrekt meldt inn for behandling.

**§ 12. STEMMEREGLER FOR ÅRSMØTET**

Hvert medlem har en stemme på årsmøtet. Hvert medlem kan møte ved fullmektig på årsmøtet, men ingen kan være fullmektig for mer enn et medlem. Fullmektigen må legge fram skriftlig og datert fullmakt.

En beslutning av årsmøtet krever at flertallet av de som deltar i behandlingen av en sak, har stemt for. Ved stemmelikhet gjelder det som møtelederen har stemt for. Blanke stemmer skal anses som ikke avgitt.

Det stilles ingen krav til hvor mange av de stemmeberettigede som må være tilstede for at årsmøtet skal være beslutningsdyktig.

**§ 13. VEDTEKTSENDRING**

Forslag til vedtektsendringer skal forelegges SU til uttalelse før styrebehandling. Styret har mandat til å vedta vedtektsendringer med mindre det er snakk om innskrenkelser, opphør eller avvikling av drift. I disse tilfeller kreves 2/3 flertall av de avgitte stemmene med mindre samvirkeloven stiller strengere krav.

**§ 14. OPPLØSNING OG AVVIKLING**

Oppløsning av foretaket besluttes av årsmøtet med det samme flertall som gjelder for vedtektsendringer. Eventuelle gjenværende midler etter dekning av foretakets forpliktelser skal gå til samvirkeformål eller allmennyttige formål.

**§15. FORHOLDET TIL LOV OM SAMVIRKEFORETAK**

Dersom ikke annet følger av vedtektene gjelder lov om samvirkeforetak (samvirkeloven) av 14.desember 2007 nr. 114.